钦定古今图书集成/明伦汇编/宫闱典/第033卷 > 穆帝何皇后
## 钦定古今图书集成/明伦汇编/宫闱典/第033卷 > 穆帝何皇后

按《晋书后妃传》：“穆章何皇后，讳法倪，庐江灊人也。父
准，见《外戚传》，以名家膺选。升平元年八月，下玺书曰：
‘皇帝咨前太尉参军何琦，混元资始，肇经人伦，爰及
夫妇，以奉天地宗庙社稷。谋于公卿，咸以宜率由旧典。今使使持节太常彪之、宗正综以礼纳采’。琦答曰：
‘前太尉参军、都乡侯粪土臣何琦稽首顿首再拜。皇
帝嘉命，访婚陋族，备数采择。臣从祖弟故散骑侍郎
准之遗女，未闲教训，衣履若如人。钦承旧章，肃奉典
制’。”又使兼太保、武陵王晞、兼太尉、中领军洽持节奉
册立为皇后。后无子，哀帝即位，称穆皇后，居永安宫。
桓元篡位，移后入司徒府，路经太庙，后停舆恸哭，哀
感路人。元闻而怒曰：“天下禅代，常理何预何氏女子
事耶？”乃降后为零陵县君，与安帝俱西至巴陵。及刘
裕建义，殷仲文奉后还京都，下令曰：“戎车屡警，黎元
阻饥，而膳御丰靡，岂与百姓同其俭约！减损供给，勿
令游过。”后时以远还，欲奉拜陵庙，有司以寇难未平，
奏停。元兴三年崩，年六十六，在位凡四十八年。